Երգ Հիմիրի մասին

Երգ Հիմիրի մասին (), սկանդինավյան «Ավագ Էդդա» էպոսի երգերից մեկը։ Հիմիրը ծովային հսկա է սկանդինավյան դիցաբանության մեջ, որը խորհրդանշում է Սառուցյալ ծովը։ Երգի հիմքում ընկած են մի քանի առասպելներ, որոնք գեղարվեստականորեն շատ մեծ հմտությամբ միահյուսված են իրար և կազմում են մեկ ամբողջականություն։

Նկարագրություն 
Առաջին առասպելն այն մասին է, թե ինչպես աստվածները հավաքվել են հսկաներից մեկի՝ Էգիրի մոտ, որը հայտնի է ասերի համար ճոխ խնջույքներ կազմակերպելով և թե ինչպիսի արկածներով են հսկա Հիմիրի ապարանքից ձեռք բերում գարեջուր եփելու  համար հսկայական ծավալի կաթսան։ Դրան մասնակցում են Օդինի քաջ որդի Թորը և նրա եղբայր ու ընկեր, միձեռանի աստված Տիրը։

Հաջորդ ներմուծված առասպելում Թորը, հանդես գալով որպես ձկնորս, պայքարում է Միդգարդյան վիշապ, երկրագունդը պարուրած հրեշ Յորմունդգանդր օձի հետ։ Առասպելը, որպես ամբողջական երգ, շատ հնարավոր է՝ սկանդինավյան դիցարան է մտել Արևելքից և իր մեջ պարունակում է հնդեվրոպական առասպելաբանական շերտեր։ Այն հիշեցնում է հնագույն արևելյան դիցաբանությանը հարազատ մոտիվի՝ բարեգութ աստծու և հրեշ-քաոսի մենամարտը, որից հաղթող է դուրս գալիս մարդկանց բարերարը։

Վերջում հսկայական կաթսայով հանդերձ երկու քաջ ասերը՝ Թորը և Տիրը, իրենց մարտական կառքով սլանում են դեպի աստվածների հավաքատեղի։ Կաթսան վերջապես հայտնվում է Էգիրի մոտ անցկացվող խնջույքին։
«Երգ Հիմիրի մասին» առասպելն իր մեջ քրիստոնեական ժամանակաշրջանի շերտեր չի պարունակում՝ ընթերցողի համար հնարավորություն ստեղծելով տեղափոխվելու հին ժամանակներ և ըմբոշխնել հեթանոսական արխայիկ սյուների վրա կառուցված այդ հիանալի գրական հուշակոթողի ողջ հմայքը։

Աղբյուրներ 
 Ավագ Էդդա, Անտարես հրատարակչություն, Երևան 2018 թ.: Թարգմանիչ՝ Հակոբ Սարգսյան։

Սկանդինավյան դիցաբանություն